โดนแมวที่บ้านกัดค่ะ แต่แมวฉีดวัคซีนพิษสุนัขบ้าไปแล้ว 2 ครั้ง (ครั้งล่าสุดไม่เกินครึ่งปีค่ะ) เราต้องไปฉีดยาไหมคะ น้องแมวเหมือนจะมีไข้ไม่รู้ว่าเป็นเพราะอาบน้ำกับตากแอร์รึป่าว
สวัสดีค่ะ หากโดนแมวกัดจนผิวหนังเกิดบาดแผล หรือมีรอยถลอก ก็จะเสี่ยงต่อการติดเชื้อพิษสุนัขบ้าได้ อย่างไรก็ตาม หากเป็นแมวที่เลี้ยงเอง และได้ฉีดวัคซีนพิษสุนัขบ้าไปแล้ว อาจใช้วิธีเฝ้าสังเกตอาการแมวไปก่อนก็ได้ โดยหากแมวไม่ตายภายใน 4-5 วัน (แมวจะตายเร็วกว่าสุนัข) แสดงว่าแมวไม่ได้เป็นโรคพิษสุนัขบ้า และก็ไม่จำเป็นต้องไปฉีดวัคซีนค่ะอย่างไรก็ตาม แผลที่โดนกัด อาจเสี่ยงต่อการติดเชื้อบาดทะยักได้ ดังนั้น หากในช่วง 5 ปีที่ผ่านมา ยังไม่เคยฉีดวัคซีนบาดทะยักกระตุ้น ก็ควรฉีดกระตุ้นด้วยค่ะสำหรับบาดแผลที่โดนกัด ก็ควรฟอกทำความสะอาดด้วยสบู่หรือน้ำยาฆ่าเชื้อ และใส่ยาฆ่าเชื้อ เช่น โพวิโดน ไอโอดีน เป็นต้น แล้วเช็ดทำความสะอาดต่อด้วยน้ำเกลือทุกวัน และควรหลีกเลี่ยงไม่ให้แผลโดนน้ำจนกว่าแผลจะหายค่ะส่วนการอาบน้ำในแมวนั้น ไม่ควรทำบ่อยเกินไป โดยส่วนใหญ่ แนะนำให้อาบทุก 1 เดือน หรือ 2 สัปดาห์ครั้ง ไม่ควรอาบบ่อยเกินไป เพราะจะเป็นการฟอกเอาไขมันที่เคลือบผิวหนังและเส้นขนออกไป ทำให้ขนแห้งกระด้าง ผิวหนังแห้งได้ และควรอาบด้วยน้ำอุ่นพอประมาณ ไม่เย็นไม่ร้อนเกินไป และอาบในสภาพอากาศที่ไม่หนาวเย็นเกินไป คือไม่ควรอาบในห้องแอร์ หรือในช่วงที่อากาศหนาว ก็ไม่ควรอาบน้ำแมว ไม่เช่นนั้น แมวก็จะไม่สบายได้เหมือนกับคนค่ะ